La Bibia piemontèisa/Testament Vej/Sofonia/Sofonia 1


1 

Sossì a l'é 'l messagi profétich ch' ël Signor a l'ha fidà a Sofonia, fieul ëd Cushi, fieul ëd Gadalia, fieul ëd Amaria, fieul ëd Esechia. Sofonia a l'ha trasmëttù së messagi antant ch'a regnava Giosia, fieul ëd Amon, Rè 'd Giuda.

Ël Dì dël Giudissi as avzin-a 

"I distruvrai tut sur la facia dla tèra", a dis ël Signor. "I dëstruvrai la gent e le bestie; i dëstruvrai j'osej dël cel e ij pèss dël mar. (Le mistà idolàtriche 'd coste creature a saran dëstruvùe ansema a la gent grama). I gavrai l'umanità da la facia dla tèra", a dis ël Signor. 

"I andrai a l'atach contra la gent ëd Giuda e contra tùit coj ch'a vivo an Gerusalem. I gavrai da stò pòst minca trassa dla divossion a Baal e la memòria midema che ambelelà a j'ero ëd sacerdòt pagan.

I gavrai d'ansima le cà coj ch'a rendo l'adorassion a le stèile, coj ch'a giuro fedeltà a Nosgnor Dé ma ant l'istess temp a fan vòt d'ubidiensa a Malcam,  coj ch'a arnego Nosgnor e ch'a veulo nen sò agiut o soa guida.

Tas dëdnans a Nosgnor! Ël Di ëd Nosgnor, ël Di dël Giudissi, a l'é davzin. Nosgnor a l'ha prontà la tàula dël sacrifissi, coj ch'as ansetran a cola tàula a l'han già lavasse le man. Ant ël Di dël Sacrifissi, ël Di ëd Nosgnor, i castigrai ij prinsi e ij fieuj dël ré, ansema tui coj ch'a seguito ij costum dij pagan. An col di là i castigrai tui coj ch'a fan ëd rituaj superstissios, coj ch'a 'mpinìsso la cà 'd sò padron con le richësse vagnà con la violensa e l'angann.

An col di là", a dis Nosgnor, "da la Pòrta dël Pèss as sentirà crijé fòrt, as sentiran ëd plente ch'a ven-o sù dai quarté dij sgnor dla sità, e da le colin-e 'n grand armor. 

Fé 'd lamentassion, vojàutri ch'i vive ant ël quarté dël mercà, përchè dij mërcant a-i në sarà pì nen, e coj ch'a conto ij sòld a-i në saran gavà. 

An col temp-là i andrai an gir për la sità con la lampia për dëstanene coj ch'a chërdo 'd podèj fé lòn ch'a veulo sens' esse ciapà e ch'a diso: "A-i é gnun Signor a dé 'd premi o 'd castighé". Soe richësse a saran robà e soe ca a saran dëstruvìe! A vivran pì nen ant le ca ch'a l'han fabricà, nì a beivran ël vin dle vigne ch'a l'han piantà. 

Ël gran' Dì dël Giudissi, ël Dì dël Nosgnor a l'é press a rivé, a l'é 'n camin ch'a riva lest. Un grand' armor as sentirà ant ël Dì dël Giudissi, ël Di ëd Nosgnor, tanme dij crij ëd n'armeja ch'a fà la guèra. Col dì là a sarà 'l Di 'dl'ira 'd Nosgnor, un di d'aflission e d'angossa, un di 'd devastassion e 'd ruin-a, un di 'd top e dë scurità, un di 'd nivole e 'd cel fosch, un di d'arson ëd trombe e 'd crij 'd bataja. Tut ël pèis dël giudissi 'd Nosgnor a drocherà an su le sità fortificà e an sle àute tor d'àngol.I  farai che tuta la gent a sìa ciapà da na tribolassion granda  e tùit as antrapran coma 'd bòrgno, perchè a l'han pecà contra Nosgnor. I spantierai sò sangh tanme 'd póer, soa carn a sarà spatarà coma 'd drugia. Nì sò òr nì sò argent a-j podran salvé ant ël Di dl'ira, ël Di dël Giudissi. A-i é gnun dubi che mi i provocherai na spaventosa dëstrussion an su tuti j'abitant ëd la tèra".

Nòte 

Piemontèis
Bibia
Testament Vej
Sofonia